Document ID: 32012R0446
Publication Date: 2012-03-21

Title and Content:
KOMISIJAS DELEĢĒTĀ REGULA (ES) Nr. 446/2012
(2012. gada 21. marts),
ar ko papildina Eiropas Parlamenta un Padomes Regulu (EK) Nr. 1060/2009 saistībā ar regulatīvajiem tehniskajiem standartiem, kas attiecas uz saturu un formātu periodiskajiem reitingu datu ziņojumiem, kurus kredītreitingu aģentūras iesniedz Eiropas Vērtspapīru un tirgu iestādei
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 21. panta 4. punkta e) apakšpunktu,
tā kā:
(1)
Regulas (EK) Nr. 1060/2009 21. panta 4. punkta e) apakšpunktā noteikta prasība Eiropas Vērtspapīru un tirgu iestādei (EVTI) līdz 2012. gada 2. janvārim iesniegt Komisijā apstiprināšanai regulatīvo tehnisko standartu projektu attiecībā uz formātu un saturu reitingu datiem, kas kredītreitingu aģentūrām periodiski jāiesniedz EVTI. Šo periodisko ziņojumu mērķis ir nodrošināt EVTI iespēju īstenot savu atbildību saistībā ar kredītreitingu aģentūru pastāvīgo uzraudzību, kas paredzēta minētās regulas 21. panta 1. punktā.
(2)
Reitingu datiem būtu jāļauj EVTI cieši uzraudzīt kredītreitingu aģentūru rīcību un darbības, lai Regulas (EK) Nr. 1060/2009 prasību faktisko un potenciālo pārkāpumu gadījumā varētu ātri reaģēt. Šā iemesla dēļ reitingu dati parasti būtu jāsniedz EVTI katru mēnesi. Taču, lai nodrošinātu proporcionalitāti, kredītreitingu aģentūrām, kurās ir mazāk nekā 50 darbinieku un kuras neietilpst uzņēmumu grupā, vajadzētu būt iespējai iesniegt reitingu datus reizi divos mēnešos, nevis katru mēnesi. EVTI vajadzētu būt iespējai pieprasīt šīm kredītreitingu aģentūrām ikmēneša ziņojumus, ņemot vērā to reitingu skaitu un veidu, tostarp kredītanalīzes sarežģītību, instrumentu vai emitentu, kuriem noteikts kredītreitings, svarīgumu, kā arī reitingu izmantojamību, piemēram, Eiropas Parlamenta un Padomes Direktīvā 2006/48/EK (2) noteiktajiem mērķiem.
(3)
Ziņojumā sniedzamie dati jāapkopo standarta formātā, lai EVTI varētu tos automātiski saņemt un apstrādāt savās iekšējās sistēmās. Iespējams, ka tehniskā progresa rezultātā laika gaitā EVTI var būt jāatjaunina tehniskās ziņojumu sniegšanas instrukcijas, kas attiecas uz kredītreitingu aģentūru sniedzamo datu pārraidi vai formātu, un par to var būt jāinformē īpašos paziņojumos vai pamatnostādnēs.
(4)
Lai panāktu pilnīgu un pareizu ziņojumu sniegšanu par reitingu datiem un ņemtu vērā turpmāku finanšu tirgu attīstību, ir svarīgi kredītreitingu aģentūrām nodrošināt iespēju attīstīt piemērotas sistēmas un procedūras atbilstīgi EVTI sniegtajiem tehniskajiem parametriem. Tādēļ šai regulai vajadzētu stāties spēkā sešus mēnešus pēc tās publikācijas. Šajā sešu mēnešu laikposmā kredītreitingu aģentūrām būtu periodiski jāiesniedz reitingu dati, kā noteikts pašreizējās Eiropas Vērtspapīru regulatoru komitejas pamatnostādnēs.
(5)
Kredītreitingu aģentūrām, kuras ir kredītreitingu aģentūru grupas dalībnieces, būtu reitingu dati EVTI jāiesniedz atsevišķi vai arī jāpilnvaro viena no pārējām grupas aģentūrām sniegt datus visu to grupas dalībnieku vārdā, uz kuriem attiecas ziņojumu iesniegšanas prasības.
(6)
Šī regula ir balstīta uz regulatīvo tehnisko standartu projektu, ko EVTI iesniegusi Komisijā saskaņā ar Eiropas Parlamenta un Padomes Regulas (ES) Nr. 1095/2010 (3) 10. pantu.
(7)
EVTI ir veikusi atklātas sabiedriskās apspriešanās par regulatīvo tehnisko standartu projektu, uz kuru ir balstīta šī regula, izanalizējusi iespējamās attiecīgās izmaksas un ieguvumus un lūgusi saskaņā ar Regulas (ES) Nr. 1095/2010 37. pantu izveidotās Vērtspapīru un tirgu nozares ieinteresēto personu grupas viedokli,
IR PIEŅĒMUSI ŠO REGULU.
1. pants
Priekšmets
Šajā regulā noteikts reitingu datu periodisko ziņojumu saturs un formāts, kas piemērojams kredītreitingu aģentūrām Eiropas Vērtspapīru un tirgu iestādes (EVTI) īstenotās pastāvīgās uzraudzības mērķiem saskaņā ar Regulas (EK) Nr. 1060/2009 21. panta 4. punkta e) apakšpunktu.
2. pants
Ziņojumu iesniegšanas principi
1. Kredītreitingu aģentūras izpilda šajā regulā paredzētas prasības un ir atbildīgas par EVTI sniegto datu pareizību un pilnīgumu.
2. Kredītreitingu aģentūru grupā šīs grupas dalībnieki var pilnvarot vienu dalībnieku iesniegt šajā regulā prasītos ziņojumus savā vārdā un citu dalībnieku vārdā. Katru kredītreitingu aģentūru, kuras vārdā ir iesniegts ziņojums, norāda datos, kurus iesniedz EVTI.
3. Ziņojumi, kas paredzēti šajā regulā, iesniedzami reizi mēnesī un aptver datus, kas attiecas uz iepriekšējo kalendāro mēnesi.
4. Kredītreitingu aģentūras, kurās ir mazāk nekā 50 darbinieku un kuras nav kredītreitingu aģentūru grupas dalībnieces, ziņojumus var iesniegt reizi divos mēnešos, aptverot reitingu datus par iepriekšējiem diviem kalendārajiem mēnešiem, izņemot, ja EVTI informē kredītreitingu aģentūru, ka tai jāiesniedz ziņojums katru mēnesi, ņemot vērā tās noteikto kredītreitingu veidu, sarežģītību un mērogu.
5. Ziņojumus iesniedz EVTI piecpadsmit dienu laikā no ziņojumā aptvertā laikposma beigām.
6. Kredītreitingu aģentūras nekavējoties informē EVTI par jebkādiem ārkārtas apstākļiem, kas var uz laiku nepieļaut vai aizkavēt šajā regulā paredzēto ziņojumu iesniegšanu.
3. pants
Ziņojumā iekļaujamie dati
1. Pirmā ziņojuma perioda beigās kredītreitingu aģentūra savā ziņojumā EVTI iekļauj kvalitatīvos datus, kas norādīti pielikuma 1. tabulā. Ja vēlākā ziņojuma periodā šie dati mainās, jaunos datus iesniedz EVTI.
2. Kredītreitingu aģentūras nodrošina pielikuma 2. tabulā norādītos datus par katru kredītreitingu aģentūras veikto darbību, kā norādīts minētajā tabulā, kā arī par katru kredītreitingu, uz kuru šī darbība attiecas. Darbības, par kurām jāiesniedz ziņojums, attiecas uz kredītreitingiem, kurus noteikusi vai apstiprinājusi kredītreitingu aģentūra.
3. Ja ziņojuma periodā nav notikusi neviena no 2. tabulā minētajām darbībām, kredītreitingu aģentūrai par to nav jāpaziņo.
4. Pielikuma 1. un 2. tabulā norādītie dati iesniedzami EVTI atsevišķās datnēs. Pielikuma 1. tabulā norādītie kvalitatīvie dati iesniedzami pirms 2. tabulā norādīto datu iesniegšanas.
4. pants
Reitingu veidi
1. Kredītreitingu aģentūras ziņojumā iekļaujamos reitingus klasificē šādi:
a)
korporatīvie reitingi;
b)
strukturēto finanšu reitingi;
c)
valsts un publiskā sektora finanšu reitingi;
d)
segto obligāciju reitingi.
2. Šā panta 1. punkta mērķiem “strukturēto finanšu reitingi” attiecas uz finanšu instrumentu vai citiem aktīviem, kas rodas no Direktīvas 2006/48/EK 4. panta 36. punktā minētā vērtspapīrošanas darījuma vai shēmas.
Sniedzot ziņojumu par strukturēto finanšu reitingiem, kredītreitingu aģentūra reitingu klasificē vienā no šādām aktīvu kategorijām:
a)
ar aktīviem nodrošināti vērtspapīri. Šajā aktīvu kategorijā ietilpst aizdevumi automašīnu/kuģu/lidmašīnu iegādei, studējošo kredīti, aizdevumi ārstēšanās apmaksai, aizdevumi saliekamo māju iegādei, aizdevumi filmu uzņemšanai, aizdevumi komunālo pakalpojumu apmaksai, aprīkojuma nomas līgumi, kredītkaršu parādi, parādnieka īpašuma apķīlājumtiesības, ienākumus nenesoši kredīti, ar kredītrisku saistītas parādzīmes, aizdevumi atpūtas transportlīdzekļu iegādei un pircēju un pasūtītāju parādi;
b)
ar mājokļu hipotēkām nodrošināti vērtspapīri. Šajā aktīvu kategorijā ietilpst ar neliela riska un paaugstināta riska mājokļu hipotēkām nodrošināti vērtspapīri un ar mājokļa īpašumtiesībām nodrošināti aizdevumi;
c)
ar komerciālām hipotēkām nodrošināti vērtspapīri. Šajā aktīvu kategorijā ietilpst aizdevumi mazumtirdzniecības telpu vai biroju telpu iegādei, aizdevumi slimnīcu darbības nodrošināšanai, slimnieku aprūpes iestāžu darbības nodrošināšanai, noliktavu darbības nodrošināšanai, viesnīcu darbības nodrošināšanai, veco ļaužu aprūpes namu darbības nodrošināšanai, aizdevumi ražošanas nodrošināšanai un aizdevumi daudzdzīvokļu īpašumu iegādei;
d)
nodrošināti parāda vērtspapīri. Šajā aktīvu kategorijā ietilpst nodrošināti aizdevumu vērtspapīri, nodrošinātas obligācijas, nodrošināti sintētiskie vērtspapīri, viena laidiena nodrošināti parāda vērtspapīri, nodrošināti fondu vērtspapīri, ar aktīviem nodrošinātu vērtspapīru nodrošināti parāda vērtspapīri un nodrošinātu parāda vērtspapīru nodrošināti parāda vērtspapīri;
e)
ar aktīviem nodrošināti komerciālie vērtspapīri;
f)
citi strukturēti finanšu instrumenti, kas nav ietverti iepriekš minētajās aktīvu kategorijās, tostarp strukturētas segtās obligācijas, strukturēti ieguldījumu instrumenti, ar apdrošināšanu saistīti vērtspapīri un atvasināto vērtspapīru produktu sabiedrības.
3. Segto obligāciju reitingi attiecas uz obligācijām, kuras nav aptvertas aktīvu grupu uzskaitījumā pie šā panta 2. punktā iekļautajiem strukturēto finanšu reitingiem.
5. pants
Ziņojumu iesniegšanas procedūras
1. Kredītreitingu aģentūras datus sniedz atbilstīgi EVTI nodrošinātajām XML shēmām un izmantojot EVTI noteikto ziņojumu iesniegšanas sistēmu. Aģentūras datnēm nosaukumus piešķir, ievērojot EVTI norādījumus par nosaukumiem.
2. Kredītreitingu aģentūras EVTI nosūtītās un saņemtās datnes uzglabā elektroniskā formātā vismaz piecus gadus. Šīs datnes pēc attiecīga pieprasījuma dara pieejamas EVTI.
3. Ja kredītreitingu aģentūra jau sniegtajos datos konstatē faktu kļūdas, tā šos datus anulē un iesniedz pareizos.
4. Lai datus anulētu, kredītreitingu aģentūra nosūta EVTI datni, kurā iekļautas pielikuma 3. tabulā norādītās sadaļas. Tiklīdz sākotnējie dati ir anulēti, kredītreitingu aģentūra nosūta jauno datu versiju, izmantojot datni, kurā iekļautas attiecīgi pielikuma 1. vai 2. tabulā norādītās sadaļas.
6. pants
Stāšanās spēkā
Šī regula stājas spēkā sešus mēnešus pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 21. martā

Classification:
Level 1 Categories: 100152
100146
100142
100150
100144
Level 2 Categories: 100229
100220
100169
100190
100230
100174
100223
Level 3 Categories: 5769
486
2616
1164
1154
1155
4488
77
All Categories: 1811
2616
2891
4675
5334
5769
5945
6064